**Propunerile**

**participanților la Masa rotundă *Amplificarea rolului Euroregiunii „Prutul de Sus” în fenomenul de convergență a teritoriilor frontaliere***

**Suceava, 19 aprilie 2019**

1. Având în vedere prioritățile de dezvoltare a Euroregiunii „Prutul de Sus”, recomandăm elaborarea Strategiei de funcționare a euroregiunii până în anul 2025.

2. Susținem ideea constituirii unei Fundații / Asociații (cu personalitate juridică) a Euroregiunii, al cărei obiectiv fundamental să fie identificarea și atragerea finanțărilor pentru derularea proiectelor orientate spre satisfacerea nevoilor locuitorilor regiunii transfrontaliere. Membri fondatori ar putea fi consiliile județene, consiliile regionale sau raionale, municipiile, universitățile etc. Finanțarea acestei structuri se va asigura din contribuțiile membrilor fondatori, iar ulterior din fondurile atrase și din proiectele derulate.

3. Recomandăm crearea și menținerea unui site al Euroregiunii „Prutul de Sus”, gestionat de Fundația/Asociația Euroregiunii.

4. Recomandăm realizarea unor studii referitoare la identificarea de domenii în care pot fi create clustere (de exemplu, în domeniul turismului, serviciilor etc.) și/sau la posibilitatea extinderii clusterelor existente pe teritoriul Euroregiunii.

5. Recomandăm instituțiilor de învățământ din Euroregiunea „Prutul de Sus” să efectueze analiza potențialului patrimoniului natural și cultural și să elaboreze mecanisme de popularizare a turismului recreativ în regiunea de frontieră româno-moldo-ucraineană; să întocmească un repertoriu al monumentelor culturale și religioase, investigându-se gradul lor de conservare și posibilitățile de valorizare în scop turistic.

6. Propunem conducerilor universităților de pe teritoriul Euroregiunii să dezvolte un Centru de cercetare transfrontalieră, în vederea promovării cunoașterii, elaborării unor strategii de dezvoltare și realizării unor proiecte centrate pe nevoile Euroregiunii și ale comunităților locale.

7. Susținem organizarea și desfășurarea de către Camera de Comerț și Industrie în marile orașe ale regiunii a unui târg anual de produse realizate de întreprinderile din cadrul Euroregiunii „Prutul de Sus”.

8. Încurajăm organizarea unor târguri turistice comune dedicate sezonului de vară, respectiv, iarnă prin atragerea unor operatori și agenții de turism din afara Euroregiunii „Prutul de Sus”.